**DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO**

2019 m. vasario 20 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi ir Lietuvos Respublikos valstybės ir savivaldybių įstaigų darbuotojų darbo apmokėjimo įstatymo 5 straipsnio 2 dalimi, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII-198 9 straipsnio, 1, 2, 3, 4 ir 5 priedų pakeitimo įstatymo 6 straipsnio 3 dalimi, Rokiškio rajono savivaldybės taryba n u s p r e n d ž i a:

1. Patvirtinti naujos redakcijos Rokiškio rajono savivaldybės švietimo įstaigų vadovų darbo apmokėjimo sistemą (pridedama).

2. Pripažinti netekusiais galios:

2.1. Rokiškio rajono savivaldybės tarybos 2017 m. vasario 24 d. sprendimą Nr. TS-23 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“;

2.2. Rokiškio rajono savivaldybės tarybos 2018 m. liepos 27 d. sprendimą Nr. TS-199 „Dėl Rokiškio rajono savivaldybės tarybos 2017 m. vasario 24 d. sprendimo Nr. TS-23 „Dėl Rokiškio rajono savivaldybės švietimo įstaigų vadovų darbo apmokėjimo sistemos patvirtinimo“ dalinio pakeitimo“.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Antanas Vagonis

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO SAVIVALDYBĖS ŠVIETIMO ĮSTAIGŲ VADOVŲ DARBO APMOKĖJIMO SISTEMOS PATVIRTINIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Lietuvos Respublikos valstybės ir savivaldybių įstaigų darbuotojų darbo apmokėjimo įstatyme nurodoma, jog savininko teises ir pareigas įgyvendinanti institucija nustato jos reguliavimo sričiai priskirtų biudžetinių įstaigų vadovų darbo apmokėjimo sistemą, todėl sprendimo projekto tikslas – patvirtinti naujos redakcijos Rokiškio rajono savivaldybės švietimo įstaigų vadovų darbo apmokėjimo sistemą (dėl teisės aktų pakeitimų).

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Rokiškio rajono savivaldybės tarybos reglamentas, Lietuvos Respublikos valstybės ir savivaldybių įstaigų darbuotojų darbo apmokėjimo įstatymas, Rokiškio rajono savivaldybės švietimo įstaigų vadovų darbo apmokėjimo sistema, patvirtinta Rokiškio rajono savivaldybės tarybos 2017 m. vasario 24 d. sprendimu Nr. TS-23.

 **Sprendimo projekto esmė.**

Įsigaliojo Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII-198 2, 3, 4, 7, 8, 14, 17 straipsnių ir 5 priedo pakeitimo įstatymas, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII-198 9 straipsnio, 1,2,3,4 ir 5 priedų pakeitimo įstatymas, todėl reikia patvirtinti naujos redakcijos Rokiškio rajono savivaldybės švietimo įstaigų vadovų darbo apmokėjimo sistemą (toliau – Sistema).

Sistema nustato savivaldybės švietimo įstaigų vadovų, dirbančių pagal darbo sutartis darbo apmokėjimo sąlygas ir dydžius, pareigybių lygius, priemokų, premijų, materialinių pašalpų mokėjimo sąlygas, taip pat kasmetinį veiklos vertinimą.

Sistemos pagrindiniai pakeitimai susiję su mokyklų vadovų ir švietimo pagalbos įstaigų vadovų darbo apmokėjimu – pareiginės algos pastoviosios dalies ir kintamosios dalies nustatymu, švietimo įstaigų vadovų kasmetinės veiklos vertinimu. Mokyklų vadovų pareiginės algos pastovioji dalis bus nustatoma (2 priedas), atsižvelgiant į mokykloje ugdomų mokinių skaičių, pedagoginio darbo stažą ir veiklos sudėtingumą (pareiginės algos pastoviosios dalies koeficientų didinimo dėl veiklos sudėtingumo kriterijai detalizuojami Sistemos 12.2–12.3 papunkčiuose). Švietimo pagalbos įstaigų (Rokiškio rajono savivaldybės pedagoginės psichologinės tarnybos ir Rokiškio rajono savivaldybės švietimo centro) vadovų pareiginės algos pastovioji dalis bus nustatoma (1 priedas), atsižvelgiant į darbuotojų pareigybių skaičių ir vadovaujamojo darbo patirtį bei veiklos sudėtingumą (pareiginės algos pastoviosios dalies koeficientų didinimo dėl veiklos sudėtingumo kriterijai detalizuojami Sistemos 11.2 papunktyje). Kiekvienais metais iki kovo 1 d. įvertinus švietimo vadovų praėjusių metų veiklą, bus galimybė pagal veiklos įvertinimo rezultatus skirti pareiginės algos kintamąją dalį.

**Galimos pasekmės, priėmus siūlomą tarybos sprendimo projektą:**

 **teigiamos** – teisės aktų vykdymas;

 **neigiamos** – nenumatyta.

**Kokia sprendimo nauda Rokiškio rajono gyventojams.**

Švietimo įstaigų vadovų darbo užmokesčio sandaros samprata, viešumas ir skaidrumas.

**Finansavimo šaltiniai ir lėšų poreikis**.

Mokymo lėšos ir savivaldybės biudžeto lėšos.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vedėjo pavaduotoja Rita Elmonienė